*Veur de vierde keer, now op ’e Izzerd*

**De Vriendenkring en Flying Stars zorgen veur fantastische ienakteraovend!**

Meer as 90 meensken pebliek geneuten oflopen vri’jdagaovend in Der Izzerd van een fantastische ienakteraovend. An disse vierde Stellingwarver ienakteraovend die ok now weer deur de Stellingwarver Schrieversrontee orgeniseerd wodde, deden tenielklub ‘De Vriendenkring’ van Der Izzerd mit en et kabberetgezelschop The Flying Stars van Hooltpae.

‘De vriendenkring’ brocht twie ienakters naor veuren, as eerste was dat de vermaekelike ienakter ‘Een schoon miljeu kost een protte centen’ van Johan Veenstra, mit rollen van o.e. die zien bekende feguren Lamert en Lutske. Laeter op ’e aovend speulde de tenielklub de wel hiel biezundere ienakter ‘Et is allemaole de schuld van de katte’. Et gong hier om een ienakter, waorvan de schriever niet bekend is, mar die Koosje Hornstra van Der Izzerd hiel lange leden van heur heit kregen het. Et verhael vertelt een biezunder keunings- en preensesseverhael, dat op een ongebrukelike wieze opvoerd wodt. Zo speulen de speulders niet alliend heur rolle, mar vertellen ondertussen ok et verhael. Alderdeegst de gedienen hebben een speciaole rolle in disse ienakter, die vermoedelik van Duutse oorsprong is en veur disse aovend deur Koosje Hornstra vertaeld is.

The Flying Stars hadden ok veur een speciaol pergramme zorgd, mit tal van hoogtepunten uut heur laeste pergrammes. Hilarisch en ok slim herkenber was mit naeme de schets ‘De ni’je spoorlijn’ (schreven deur Freddie de Vries), mit een toprolle veur Wout Bakker. Hoe lelk kan een Stellingwarver boer wodden as d’r plannen blieken te wezen veur een ni’je spoorlijn, die dwas deur zien laand en schure gaon zal… De schetsies wodden ofwisseld mit sfeervolle lieties, daor o.e. gaastmuzikaant Dick v.d. Weide uut Berkoop an mitdee.

Nao de zommer kommen d’r in elk geval nog vuuf ienakteraovens. Et hiele jubileumpergramme van de Stellingwarver Schrieversronte, daor de ienakteraovens een onderdiel van binnen, is te volgen op www.stellingplus.nl